Elsa B. Friðfinnsdóttir hjúkrunarfræðingur er mannauðsstjóri Sjúkrahúss Akureyrar Hvað sinnir Sjúkrahús Akureyrar mörgum sjúklingum á ári ? Sjúkrahúsið á Akureyri ( SAk ) sinnir árlega um 5800 inniliggjandi sjúklingum og um 4800 dagsjúklingum . Rúmlega 16.000 komur eru á slysa - og bráðamóttöku . Hvert er þjónustusvæði sjúkrahússins ? Hver er íbúafjöldi ? Þjónustusvæði sjúkrahússins nær frá Blönduósi og að Neskaupstað . Íbúafjöldi upptökusvæðisins er um 35.000 manns . Hvað starfa margir á sjúkrahúsinu ? Starfsmenn sjúkrahússins eru um 580 í um 450 stöðugildum . Til gamans má geta þess að meðallífaldur starfsmanna var 47,4 ár í lok árs 2013 . Konur eru 86% starfsmanna og karlar 14% . Starfsmannavelta árið 2013 var aðeins 5,4% þannig að hollusta við sjúkrahúsið er mikil . Hver eru markmið og gildi sjúkrahússins ? Til dæmis hvað varðar starfsumhverfi og einnig gagnvart sjúklingum ? Unnið er eftir gildunum þremur : Öryggi – samvinna – framsækni . Í samræmi við framtíðarsýn sjúkrahússins er unnið að því að þjónusta við sjúklinga sé til fyrirmyndar , biðtími sé stuttur og sjúklingar ánægðir . Einnig að sjúklingar séu upplýstir og taki virkan þátt í ákvörðunum um eigin meðferð . Þá er unnið ötullega að því að sjúkrahúsið sé framsækinn og eftirsóknarverður vinnustaður þar sem umhverfi til rannsókna og þróunar er hvetjandi og öflugur vísindasjóður er til staðar . Hver eru helstu verkefni sjúkrahússins ? Að veita sérhæfða sérfræðiþjónustu á Norður - og Austurlandi . SAk er kennslusjúkrahús fyrir nemendur í heilbrigðisfræðum . Þá sinnir sjúkrahúsið einnig læknisþjónustu við sjúkraflug . Hvað starfa margir nemar á sjúkrahúsinu hverju sinni ? Um það bil 13 - 14 nemar eru hér í viku hverri á ársgrundvelli og er aukning á hverju ári . Eins og áður sagði eru þetta nemendur í flestum greinum heilbrigðisfræða . Er þörf á enn fjölbreyttari heilbrigðisþjónustu ? Mikilvægast er að styrkja þá þjónustu sem þegar er til staðar en einnig að vera vakandi fyrir því að mæta þörfum samfélagsins . Þar má til dæmis nefna að koma á fót blóðskilun og að fjölga augnaðgerðum og aðgerðum vegna kvensjúkdóma . Er vöntun á mannauði ? Á hvaða sviðum helst ? Skortur á sérfræðilæknum er vaxandi vandamál . Þar má nefna almennar skurðlækningar , bæklunarskurðlækningar , barnalækningar , geðlækningar og almennar lyflækningar . Yfirstandandi kjaradeilur lækna virðast einnig ætla að hafa áhrif á mönnun unglækna . Þá er farið að bera á skorti á sérhæfðum hjúkrunarfræðingum . Hvað hefur stofnunin yfir mörgum sjúkrabílum að ráða og hvað óku þeir marga km árið 2013 ? Engir sjúkrabílar eru á vegum sjúkrahússins . Slökkvilið Akureyrar rekur þjónustu sjúkraflutninga fyrir hönd Akureyrarbæjar . Hvað tóku ljósmæður ykkar á móti mörgum börnum árið 2013 ? Á SAk fæddust 409 börn í 404 fæðingum árið 2013 . Líklegt er að fæðingar verði um 430 á árinu 2014 . Hversu mörg sjúkraflug eru farin frá sjúkrahúsinu ? Árið 2013 voru farin 475 sjúkraflug en það stefnir í að þau verði að minnsta kosti 100 fleiri árið 2014 . Hver er framtíðarsýn Sjúkrahúss Akureyrar ? Framtíðarsýnin felst í því að Sjúkrahúsið á Akureyri er miðstöð sérhæfðrar heilbrigðisþjónustu á Norður - og Austurlandi auk þess sem stefnt er að því að starfsemin hér verði alþjóðlega vottuð árið 2017 .